Foto: Hina

NADZOR Državne revizije, koji je u Hrvatskoj banci za obnovu i razvitak (HBOR) proveden u periodu od 19. svibnja do 31. listopada ove godine, otkrio je kako su u HBOR-u izigrali antirecesijske mjere Vlade - smanjene plaće zaposlenicima su nadoknadili kroz godišnje nagrade.



"Plaće zahvaljujući nagradama nisu smanjene, a u pojedinim slučajevima su i veće"



"U okviru bruto plaća ostvareni su troškovi godišnjih nagrada za ostvareni pozitivni financijski rezultat HBOR-a za 2012. u iznosu 2.093.323,00 kn, a neto primanja na osnovi nagrada iznose 889.331,00 kn. Nagrade su isplaćene pojedinim zaposlenicima na temelju ugovora o radu, dodataka ugovorima o radu i odluke Uprave.



U cilju provedbe antirecesijskih mjera određenih Odlukom Vlade RH iz 2009., dodacima ugovora o radu je smanjena plaća predsjedniku i članovima Uprave, a ugovorena je mogućnost isplate nagrada.



Prema mišljenju Ureda za zakonodavstvo iz 2011., spomenuta Odluka Vlade RH se odnosila na trgovačka društva, a ne na HBOR jer je ona financijska institucija osnovana posebnim zakonom.



Prema trećim dodacima ugovorima u radu, zaključenim s predsjednikom i članovima Uprave, ugovoreno je da će im se u slučaju ostvarenja pozitivnog financijskog rezultata za 2012., u 2013. isplatiti nagrada najmanje u visini razlike između plaće ugovorene osnovnim ugovorima i smanjene plaće prema dodacima ugovorima o radu.



Također je dodacima ugovora o radu smanjena plaća pojedinim zaposlenicima s posebnim ovlaštenjima, a u slučaju pozitivnog financijskog rezultata za 2012., ugovorena je isplata nagrade prema odluci Uprave. Odlukom Uprave iz 2013. nagrada pojedinim zaposlenicima s posebnim ovlaštenjima je utvrđena u visini razlike između smanjene plaće i plaće ugovorene osnovnim ugovorima o radu.



Nagrade su isplaćene predsjedniku i članovima uprave te devetorici drugih zaposlenika s posebnim ovlaštenjima i odgovornostima. Zaposlenicima kojima je isplaćena nagrada, osim predsjedniku Uprave, isplaćivan je i poticajni dio plaće.



Državni ured za reviziju je mišljenja da se isplatom nagrada pojedinim zaposlenicima, koje su uvjetovane pozitivnim rezultatom poslovanja HBOR-a, nije pridonijelo provođenju antirecesijskih mjera jer im, uključujući nagrade, plaće u stvari nisu smanjene, a u pojedinim slučajevima su i veće.



Također je mišljenja da plaće ne trebaju ovisiti o ostvarenom financijskom rezultatu, s obzirom da HBOR ne posluje s ciljem ostvarivanja dobiti već poticanja razvitka hrvatskog gospodarstva, te bi se uspješnost poslovanja trebala mjeriti rezultatima ostvarenim na tom području", stoji u nalazu Državne revizije.



Isplaćivale se i naknade za intelektualne usluge



"U okviru troškova za intelektualne usluge, koji iznose 5.661.721,00 kn, troškovi naknada za rad u nadzornim odborima trgovačkih društava iznose 464.277,00 kn, od čega se na naknade zaposlenicima odnosi 443.482,00 kn. Naknade se odnose na rad u nadzornim odborima društva kćeri HKO te šest drugih društava u kojima HBOR ima udjele. Udjeli u četiri od navedenih društava u poslovnim knjigama nemaju vrijednosti jer su ranijih godina zbog gubitaka društava, za navedene udjele u cijelosti evidentirani ispravci vrijednosti.



Naknade su isplaćivane na temelju odluka Uprave, za deset zaposlenika, u mjesečnom neto iznosu 2.000,00 kn i jednog zaposlenika u neto iznosu 500,00 kn jer mu društvo u čijem je nadzornom odboru isplaćuje neto naknadu u iznosu 1.500,00 kn.



Državni ured za reviziju je mišljenja da troškovi naknada za rad zaposlenika i drugih osoba u nadzornim odborima trgovačkih društava u kojima HBOR ima udjele, ne trebaju teretiti troškove poslovanja HBOR-a, nego troškove poslovanja društava u čijim su nadzornim odborima radili, ukoliko ima osnove za isplatu naknada", stoji u nalazu Državne revizije.



Ili navedite koga častite ili platite porez i doprinose!



Državna revizija imala je prigovor i na evidentiranje troškova reprezentacije i promidžbe: "U okviru troškova reprezentacije i promidžbe koji iznose 4.054.773,00 kn, troškovi reprezentacije iznose 770.858,00 kn. Vrijednosno značajniji troškovi reprezentacije u iznosu 422.179,00 kn, odnose se na usluge jedne pravne osobe, a većina troškova je povezana s imenima zaposlenika. Pravilnikom o materijalnim pravima radnika HBOR-a, utvrđena su materijalna prava koja zaposlenici mogu ostvariti, ovisno o radnom mjestu, funkciji i odgovornosti. Između drugih prava, zaposlenici imaju pravo na sredstva za reprezentaciju u iznosu od 2.000,00 kn do 30.000,00 kn godišnje, a članovi Uprave i pojedini rukovodeći zaposlenici imaju pravo na veći iznos.



S obzirom da računi za navedene troškove reprezentacije sadrže imena zaposlenika, a u prilogu nisu navedeni poslovni partneri čije su predstavnike ugošćavali, prema odredbi članka 15. stavka 1. točke 3. Pravilnika o porezu na dohodak (Narodne novine 95/05, 96/06, 68/07, 146/08, 2/09, 9/09 - ispravak, 146/09, 123/10, 137/11, 61/12, 79/13 i 160/13), navedeni troškovi se smatraju primicima zaposlenika ostvarenim od nesamostalnog rada, na koje treba obračunati i platiti propisane poreze i doprinose.



Državni ured za reviziju nalaže uz račune za troškove reprezentacije na koju imaju pravo zaposlenici, prilagati izvještaje o ugošćavanju poslovnih partnera, a ukoliko se izvještaji ne prilože nalaže na navedene troškove, koji se u tom slučaju smatraju primicima zaposlenika, obračunati i platiti propisane poreze i doprinose", navela je Državna revizija.



HBOR: Smanjili smo plaće, a nismo morali, pa smo svima dali nagrade



"Vezano uz troškove bruto plaća i ostalih primanja, HBOR je navela da je unatoč mišljenju Ureda za zakonodavstvo o neprimjenjivanju Odluke Vlade RH o smanjenju plaća na HBOR, Nadzorni odbor donio odluku kojom je prihvaćena primjena antirecesijskih mjera u vidu smanjenja plaće predsjednika i članova Uprave, kao i drugih zaposlenika s posebnim ovlaštenjima.



Navela je da su u idućem obračunskom razdoblju, s obzirom na pozitivne rezultate poslovanja HBOR-a, na temelju odluka Nadzornog odbora i Uprave, isplaćene nagrade svim navedenim zaposlenicima kojima su plaće prethodno bile smanjene.



Nadalje, navela je da se prema odredbama članka 23. stavka 2. Zakona o HBOR-u, na HBOR ne primjenjuju propisi o državnim službenicima i dužnosnicima te se plaće zaposlenika HBOR-a ne financiraju iz državnog proračuna, zbog čega ni primjena navedenih mjera u HBOR-u nema utjecaj na uštede u državnom proračunu.



Obrazloženo je da bi doslovna primjena mjera bez odluke Nadzornog odbora, tek kao takva mogla imati negativne učinke i nenamjeravane posljedice na poslovanje HBOR-a, a posredno na državni proračun i to posebno u dijelu učinkovite provedbe mjera Vlade RH za gospodarski oporavak i razvitak, mogućnosti donošenja neodgovarajućih odluka uslijed odlazaka kvalitetnog bankarskog kadra i posljedično povećanja učešća loših plasmana, naplate plasmana i osiguravanja izvora financiranja, a time i podmirivanja preuzetih obveza, moguću negativnu selekciju kadrova zbog odlaska kvalitetnog rukovodećeg kadra te izraženije probleme pri zapošljavanju radnika u zamjenu za otišle i slično", obrazloženje je koje je HBOR dao Državnoj reviziji.



Od sad će morati pravdati troškove reprezentacije



"Što se tiče naloga za dokumentiranje troškova reprezentacije, HBOR je navela da je suglasna s navedenim nalazom te je u tijeku revizije poduzela odgovarajuće aktivnosti.



Radi pojašnjenja za postupanje korisnika prava na reprezentaciju, sastavljena je detaljna uputa o pravdanju troškova internog ugošćavanja poslovnih partnera, koja je u primjeni od 1. listopada 2014. Uputom je nedvojbeno propisano da se računi na kojima nije navedeno o kojim se poslovnim partnerima radi neće priznavati kao trošak reprezentacije, nego će se smatrati osobnim troškom za koji će se teretiti osoba koja je trošak učinila. Pridržavanje ovih pravila naloženo je i dobavljaču, pružatelju ugostiteljske usluge.



Također su poduzete aktivnosti vezane uz troškove reprezentacije korištenjem automata s vrijednosnim ključevima i aparata za kavu. Radi transparentnog praćenja potrošnje, s dobavljačem je dogovoren način isporuke odgovarajuće specifikacije utroška za automate, dok je za aparate, s obzirom da nije moguće pratiti utrošak, dogovoren povrat istih dobavljaču.



Također je navedeno da će se dodatno obaviti provjera dokumentacije u 2014. i u slučajevima gdje bude potrebno zatražiti odgovarajuće pravdanje troškova korisnika prava na reprezentaciju, slijedom čega će se provesti potrebne aktivnosti", naveli su iz HBOR-a.



Zamjerke i oko kredita



Iako Državna revizija nije utvrdila neke veće nepravilnosti u HBOR-u, zamjerki imaju i oko kredita: "Državni ured za reviziju predlaže, u cilju transparentnijeg odobravanja kreditnih sredstava, preciznije odrediti uvjete kreditiranja u okviru pojedinih kreditnih programa, kako bi se moglo nedvojbeno utvrditi udovoljavaju li korisnici kredita uvjetima kreditnog programa. Također predlaže internim aktima regulirati uvjete odobravanja kredita novoosnovanim društvima, čiji zahtjevi za kreditiranje ne ispunjavaju kriterije Programa kreditiranja poduzetnika početnika.



Nadalje, Državni ured za reviziju predlaže odrediti najviši iznos razlike u visini kamatne stope koja se korisniku kredita može odobriti kao potpora. Državni ured za reviziju predlaže odrediti internim aktima u kojim se slučajevima iznimno mogu odobravati kreditni zahtjevi koji ne udovoljavaju kriterijima kreditnih programa. Također predlaže, u cilju transparentnijeg raspolaganja javnim novcem, voditi zasebne evidencije o tako odobrenim kreditnim zahtjevima, a u godišnjim izvještajima o poslovanju davati informacije o razlozima odobravanja kredita koji ne udovoljavaju kriterijima kreditnih programa.



Državni ured za reviziju predlaže potpore dane korisnicima kredita u vidu povoljnijih kamatnih stopa, koje terete poslovanje HBOR-a, evidentirati u poslovnim knjigama i iskazivati u financijskim izvještajima, s obzirom da proizlaze iz obavljanja jedne od osnovnih djelatnosti koja se odnosi na poticanje razvitka gospodarstva kreditiranjem uz povoljnije kamatne stope", stoji u nalazu Državne revizije.

Šef Uprave HBOR-a: HBOR će provesti mjere Državne revizije



HBOR će provesti mjere koje im je zadala Državna revizija vezano uz plaće zaposlenih, izjavio je predsjednik uprave HBOR-a Vladimir Kristijan. Rekao je da će mjere biti provedene u narednim mjesecima i da će u HBOR-u biti uspostavljeni jasni kriteriji kako će se isplaćivati bonusi.



"Imamo mjesečna izvješća kojima se prati rad pojedinih organizacijskih dijelova i svih ljudi koji sudjeluju u isplati bonusa i temeljem toga se određuje mjesečna moguća stimulacija. U budućnosti će to biti puno jasnije definirano i točno će se znati tko pod kojim uvjetima može dobiti 5, 10 posto ili neki drugi postotak", rekao je Kristijan.